Onsdag morgen presenterte SSB Arbeidskraftundersøkelsen (Aku) for juni, juli og august. De sesongjusterte tallene viser en økning i arbeidsledigheten fra 3,9 til 4 prosent.

På forhånd var det ventet en liten nedgang til 3,8 prosent, ifølge Nordeas morgenrapport.

I juli var 113.000 personer arbeidsledige, ifølge tallene. Sysselsettingen i befolkningen er 67,5 prosent. Det tilsvarer 2.693.000 personer.

– Normalt er vi skeptiske til å legge mye vekt på Aku-tallene fordi de svinger mye. Men gitt Norges Banks vekt på at arbeidsmarkedet hadde utviklet seg svakere enn ventet og at Aku-tallene var blant «bevisene», vil nok både vi og markedet ha større fokus enn vanlig på tallene i dag, skriver sjefsøkonom Kjetil Olsen i Nordea i morgenrapporten.

Fra april til juli ble 14.000 flere sysselsatt, justert for sesongvariasjoner. Siden november 2017 har talet på sysselsatte økt med 39.000 personer, ifølge SSB.

Artikkelen fortsetter under annonsen

Rente- og valutastrateg Joachim Bernhardsen i Nordea mener man ikke kan legge for mye vekt på tallene.

– Det er såpass mye støy i dem at man må se dette over en lengre periode. I det store bildet er arbeidsledigheten på vei nedover. Det er god fart i norsk økonomi, det er god vekst i sysselsettingen, samtidig som det er lav innvandring. Det kan bli vanskelig å få tak i arbeidskraft fremover, og det taler for at arbeidsledigheten vil fortsette å synke, sier han.

Arbeidskraftundersøkelsen Arbeidskraftundersøkelsen (aku) er en utvalgsundersøkelse som er basert på intervjuer gjennomført av SSB. I motsetning til tallene for antall registrerte arbeidsledige fra Nav, inkluderer aku-undersøkelsen også personer som er arbeidsledige, men som ikke har registrert seg som ledige hos Nav.

Hvert kvartal blir 24.000 personer intervjuet i undersøkelsen. 8000 blir intervjuet hver måned og for å kunne sammenligne tallene må man derfor sammenligne ikke-overlappende tremånedersperioder for å få med hele utvalget.

(Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.